कक्राझार जिल्लानि गसाइगाव महकुमानि प्रेसआव गसाइगाव जिल्ला ब्लक इउपिपिएलनि बानजायनायाव मोनसे खौरांगिरि मेल खुंफुंनाय जायो। बे मेलाव मिरु इउपिपिएलनि गुबुन सासे नेहाथारी राजु नार्जारीजों लोगोसे आगुनि गसाइगाव जिल्ला एआइइउडिएफनि आफादगिरि खाइरुल आलमाबो बाहागो लायो। थांनाय 12 नबेम्बरखालि इउपिपिएलनि आफादगिरिनि नुजाथिनाय मोनसे मेलनि गेजेरजों इउपिपिएलदोलोनि नेमखान्थिखौ मोजां मोननानै गसाइगाव जिल्ला एआइइउडिएफनि आफादगिरि खाइरुल आलमआ इउपिपिएल दोलोआव हाबो ।बिथाङा इउपिपिएल दोलोआव मानो हाबखो आरो इउनआव इउपिपिएल दोलोनि जानानै मा मा हाबा मावलांगोन बेखौ फोरमायना होनो बे खौरांगिरि मेलखौ खुंदों होननानै बिथां राजु नार्जारीआ फोरमायो। बे बेलायाव खाइरुल आलमआ बुङो दि बिटिआर गोरोबथानि उनआव गुबुन-गुबुन दोलोजों सावरायनानै बिटिआरआव थानाय गासै हारि-माहारिखौ जौगाहोनांगौनि थाखाय हाबा मावनो प्रमद बर’आ इउपिपिएल दोलोनि जानानै जा हाबा मावबाय बेखौ बियो फोथायो । बियो गासै हारि-माहारिनि जौगानायनि सायाव हाबा मावगोन आरो हानि मोनथाइ थामोनथानि मोनथाइ बयनोबो समान मोनथाइ होगोन बेखौ फोथायनानै आरो इउपिपिएल दोलोनि नेमखान्थिखौ मोजां मोननानै इउपिपिएल दोलोआव एआइइउडिएफ निफ्राय ओंखारनानै हाबफैबाय होन्नानै फोरमायो।